Viktor Fischer erkender i dag, at han var for ivrig, da han spillede i Ajax, og han afslører, at han gerne vil tilbage på et tidspunkt.

Viktor Fischer forlod i 2016 Ajax efter fem år med blandet succes i klubben. Siden fulgte mislykkede ophold i Middlesbrough og Mainz, inden han i januar 2018 tog hjem til Danmark og fik kontrakt i FC København.

I dag er han 25 år gammel, og det er gået op for ham, at han ikke havde hovedet helt rigtig skruet på, da han i 2011 kom til Ajax og skulle tørne ud for klubbens U19-hold, mens Nicolai Boilesen og Christian Eriksen boltrede sig højere oppe i systemet.

- De spillede allerede på førsteholdet, og jeg havde tid nok, men jeg ville for hurtigt frem. Jeg lagde for meget pres på mig selv. Når jeg ser tilbage på det nu, var det mit store problem i alle de år i Ajax, siger Viktor Fischer til ajaxlife.nl.

Han fortæller, at hans store ivrighed, som han betragter som en styrke, blev en hæmsko for ham i Ajax-tiden.

- Jeg giver alt i kampene, men efter de 90 minutter lægger jeg det hele til side. I Ajax forblev jeg skuffet i for lang tid efter en dårlig kamp. Jeg ville tage større skridt hver dag og til hver træning.

- Jeg gjorde det svært for mig selv. Det kan simpelthen ikke lade sig gøre. Så hurtigt går det bare ikke. Hvis jeg havde været mindre striks over for mig selv, kunne jeg være blevet en bedre fodboldspiller, siger Viktor Fischer.

FCK'eren kan i dag undre sig over, hvorfor han kunne have en dårlig følelse med at være i Ajax, og han erkender, at han snakkede for meget og gjorde for lidt. Det vil han gerne revanchere ved at vende tilbage på et tidspunkt.

- Helt sikkert. 100 procent. Det ville være dejligt at spille for Ajax på Johan Cruijff Arena igen. Om det er realistisk, ved jeg ikke. Lige nu er det bare en drøm. Jeg skal ikke tale så meget om det, men i stedet præstere godt på banen igen, siger Viktor Fischer.

Viktor Fischer spillede 111 kampe og scorede 33 mål i Ajax-trøjen. Han vandt to hollandske mesterskaber.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)